D'acord amb el Decret 332/2011, de 3 de maig, de reestructuració del Departament de Benestar Social i Família; el Decret 352/2011, de 7 de juny, de reestructuració del Departament d'Empresa i Ocupació; la Llei 10/1997, de 3 de juliol, de la renda mínima d'inserció, i el Decret 384/2011, de 30 d'agost, de desplegament de la Llei de la renda mínima d'inserció;
Atès la racionalització dels serveis i la concentració d'activitats, que comporta rendibilitzar i maximitzar els serveis i l'estructura de l'Administració;
Atesa la necessitat de suprimir de l'estructura del Departament de Benestar Social i Família l'òrgan tècnic administratiu de la Comissió Interdepartamental de la Renda Mínima d'Inserció que, de conformitat amb el que s'ha indicat anteriorment, convé adscriure al Departament d'Empresa i Ocupació;
Atès el que estableixen les lleis 13/1989, de 14 de desembre, d'organització, procediment i règim jurídic de l'Administració de la Generalitat, i 13/2008, de 5 de novembre, de la presidència de la Generalitat i del Govern;
A proposta conjunta del conseller de Benestar Social i Família i del conseller d'Empresa i Ocupació, i amb la deliberació prèvia del Govern,
Aquest Decret té per objecte canviar l'adscripció orgànica de l'òrgan tècnic administratiu de la Comissió Interdepartamental de la Renda Mínima d'Inserció, que passa a dependre del Departament d'Empresa i Ocupació, així com modificar la composició de la Comissió Interdepartamental de la Renda Mínima d'Inserció.
Modificació del Decret 352/2011, de 7 de juny, de reestructuració del Departament d'Empresa i Ocupació
S'afegeix un apartat a l'article 9 del Decret 352/2011, de 7 de juny, de reestructuració del Departament d'Empresa i Ocupació, amb la redacció següent:
"9.3 S'adscriu a la Direcció de Serveis, configurat com a àrea funcional, l'òrgan tècnic administratiu de la Comissió Interdepartamental de la Renda Mínima d'Inserció que preveuen la Llei 10/1997, de 3 de juliol, i el Decret 384/2011, de 30 d'agost.".
Modificació del Decret 384/2011, de 30 d'agost, de desplegament de la Llei 10/1997, de 3 de juliol
Es modifiquen els apartats 1, 2 i 5 de l'article 6 del Decret 384/2011, de 30 d'agost, de desplegament de la Llei 10/1997, de 3 de juliol, que queda redactat de la manera següent:
"6.1 La Comissió Interdepartamental de la Renda Mínima d'Inserció té les funcions que li atribueix l'article 8.4 de la Llei 10/1997, de 3 de juliol.
La componen nou vocals, nomenats pel/per la conseller/a d'Empresa i Ocupació a proposta de cadascun dels departaments següents:
"Quatre en representació del Departament d'Empresa i Ocupació.
"Un en representació del Departament de Benestar Social i Família.
"Un en representació del Departament de Justícia.
"Un en representació del Departament d'Ensenyament.
"Un en representació del Departament d'Economia i Coneixement.
"Un en representació del Departament de la Presidència.
"6.2 La Comissió Interdepartamental està dotada d'un òrgan tècnic administratiu adscrit al Departament d'Empresa i Ocupació i d'uns equips d'assessorament tècnic, els quals en depenen funcionalment.
"6.5 L'òrgan tècnic administratiu i els equips d'assessorament tècnic de caràcter multidisciplinari es proveiran amb mitjans personals propis de l'Administració de la Generalitat adscrits al Departament d'Empresa i Ocupació, tal com estableix la normativa vigent en matèria de funció pública.".
El personal adscrit a l'òrgan tècnic administratiu i els mitjans personals dels equips d'assessorament tècnic de caràcter multidisciplinari adscrits al Departament de Benestar Social i Família passaran a estar adscrits al Departament d'Empresa i Ocupació.
—1 Les persones que ocupen els llocs de treball o de comandament de les unitats afectades per aquest Decret seguiran exercint les seves funcions respectives mentre no s'adaptin els nomenaments o es proveeixin els llocs de treball corresponents d'acord amb l'estructura regulada.
—2 Els òrgans dependents de les unitats afectades per aquest Decret es mantindran mentre no es dictin les disposicions de desplegament que les regulen.
—3 El personal que resulti afectat per les modificacions orgàniques d'aquest Decret continuarà percebent la totalitat de les seves retribucions amb càrrec als crèdits als quals s'estaven imputant fins que s'adoptin les disposicions pressupostàries i de desplegament corresponents.
Es deroguen l'apartat 1, lletra c) i l'apartat 3 de l'article 98 del Decret 332/2011, de 3 de maig, de reestructuració del Departament de Benestar Social i Família.
—1 Es faculten el conseller d'Empresa i Ocupació i el conseller de Benestar Social i Família per dictar les disposicions necessàries per al desplegament d'aquest Decret i el conseller d'Economia i Coneixement per fer les modificacions pressupostàries necessàries per donar compliment a aquest Decret.
—2 Aquest Decret entra en vigor l'endemà de la seva publicació al DOGC.